ถึงคิวแบงก์รัฐลดดอกเบี้ย
แบงก์รัฐพาเหรดลดดอกเบี้ยช่วยลดภาระผู้ประกอบการรายย่อย ออมสินประเดิมลด 0.35%
8 เม.ย. 2559

แบงก์รัฐพาเหรดลดดอกเบี้ยช่วยลดภาระผู้ประกอบการรายย่อย ออมสินประเดิมลด 0.35% 
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ธนาคารออมสินได้ประกาศลดอัตราดอกเบี้ยเงินกู้ลูกค้ารายย่อยชั้นดี (เอ็มอาร์อาร์) ลงอีก 0.35% จากเดิม 7.475 เป็นอัตรา 7.125% และลดอัตราดอกเบี้ยเงินกู้ขั้นต่ำประเภทเงินกู้ที่มีระยะเวลาลงอีก 0.2% จากเดิม 6.70% เป็น 6.50% ซึ่งการลดอัตราดอกเบี้ยในครั้งนี้มีผลบังคับใช้ตั้งแต่วันที่ 12 เม.ย. 2559 เป็นต้นไป ทั้งนี้เพื่อให้ความช่วยเหลือผู้ประกอบการรายย่อยและเอสเอ็มอีบรรเทาภาระค่าใช้จ่ายในช่วงเศรษฐกิจในปัจจุบัน 
นายมงคล ลีลาธรรม กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) กล่าวว่า ธนาคารลดดอกเบี้ยเงินกู้ 0.125-0.625% เนื่องด้วยธนาคารมีความมั่นคงและผลประกอบการที่ดีขึ้นแล้ว จึงพร้อมที่จะปรับลดอัตราดอกเบี้ยเงินกู้ลง เพื่อช่วยเหลือลูกค้าประมาณ 7 หมื่นกว่าราย ให้มีต้นทุนทำธุรกิจที่ต่ำลง สามารถมีสภาพคล่องใช้หมุนเวียนในกิจการถือเป็นการกระตุ้นเศรษฐกิจโดยภาพรวมของประเทศได้ด้วย
ทั้งนี้ อัตราดอกเบี้ยเงินกู้ที่ธนาคารประกาศลดลง ประกอบด้วย อัตราดอกเบี้ยสินเชื่อแฟกเตอริ่ง (เอ็มเอฟอาร์) ลดลง 0.625% จาก 7.375% เหลือ 6.750% และอัตราดอกเบี้ยเอ็มอาร์อาร์ ลดลง 0.325% จาก 9.250% เหลือ 8.925% อัตราดอกเบี้ยเงินกู้ลูกค้าชั้นดี (เอ็มแอลอาร์) ลดลง 0.125% จาก 7% เหลือ 6.875% มีผลวันที่ 1 พ.ค. 2559
สำหรับอัตราดอกเบี้ยเงินฝาก ซึ่งธนาคารไม่ได้รับฝากจากประชาชนทั่วไป แต่รับฝากจากหน่วยงานราชการ รัฐวิสาหกิจ และกองทุนต่างๆ ลดลงแต่ละช่วงเวลาการฝาก 0.125-0.625% มีผลตั้งแต่วันที่ 7 เม.ย. 2559
ด้าน นายฉัตรชัย ศิริไล รักษาการกรรมการผู้จัดการธนาคารอาคารสงเคราะห์ (ธอส.) กล่าวว่า คณะกรรมการบริหารสินทรัพย์และหนี้สินจะมีการประชุมเพื่อพิจารณาเรื่องการปรับลดดอกเบี้ยในวันที่ 12 เม.ย. 2559 นี้ ทั้งนี้หากแนวโน้มภาพรวมทั้งธนาคารพาณิชย์และธนาคารรัฐได้ปรับลดอัตราดอกเบี้ยลง ธนาคารก็คงจะพิจารณาเรื่องการปรับอัตราดอกเบี้ยให้สอดรับกับภาวะการแข่งขันในตลาด
ขณะที่ นายสมศักดิ์ กังธีรวัฒน์รองผู้จัดการ ธนาคารเพื่อการเกษตรและสหกรณ์การเกษตร (ธ.ก.ส.) กล่าวว่า ปัจจุบัน ธ.ก.ส.มีอัตราดอกเบี้ยสินเชื่อต่ำกว่าทุกธนาคารอยู่แล้ว และมีโครงการสนับสนุนนโยบายรัฐบาล ซึ่งมีอัตราดอกเบี้ยต่ำ เช่น โครงการ 1 ตำบล 1 เอสเอ็มอี